Jong man, tiener vas vir grusame moord op vrouArgieffoto: Kent Williamson ŉ Jong man en ŉ tiener verskyn Maandag in die Prieska-landdroshof in die Noord-Kaap vir hul beweerde verbintenis met die grusame moord op en verkragting van ŉ vrou van dié dorp. Kapt. Olebogeng Tawana, woordvoerder van die polisie, het Sondag gesê die man (24) en 15-jarige tiener is die naweek na aanleiding van ŉ wenk deur die plaaslike eenheid teen gesinsgeweld, kindermishandeling en seksuele misdrywe in hegtenis geneem. Dít volg nadat ŉ vrou in haar vroeë 30’s vroeër vanjaar op pad huis toe na bewering deur twee verdagtes voorgekeer, na ŉ nabygeleë erf gesleep en om die beurt verkrag is. Sy is ook erg aangerand gedurende die voorval. ŉ Verbyganger het kort daarna op die halfnaakte vrou afgekom waarna hulp ontbied is. Die vrou het egter gedurende mediese behandeling aan haar beserings beswyk, het Tawana gesê. Brig. Nicky Mills, provinsiale hoof van die eenheid teen gesinsgeweld, kindermishandeling en seksuele misdrywe, het die Noord-Kaapse polisie geloof vir die inhegtenisnemings.